
Për një shtesë në vendimin e Këshillit të Ministrave nr.396, datë 22.8.1994 “Për arsimin 8-vjeçar në gjuhën amtare të personave të pakicave

Mbështetur në nenin 10.4 të ligjit nr.7952, datë 21.6.1995 “Për sistemin arsimor parauniversitar”, me propozimin e Ministrisë së Arsimit dhe Sporteve, Këshilli i Ministrave

V e n d o s i:

1. Në vendimin e Këshillit të Ministrave nr.396, datë 22.8.1994 “Për arsimin 8-vjeçar në gjuhën amtare të personave të pakicave”, pas pikës 5 shtohet pika 5/1 me këtë përmbajtje:
“Mbi bazën e kërkesave të prindërve ose kujdestarëve të fëmijëve të pakicës greke në qytetet Sarandë, Delvinë dhe Gjirokastër, të funksionojnë njësi shkollimi, ku nxënësit të mësojnë edhe në gjuhën amtare. Funksionimi i tyre të fillojë me klasat e pra në vitin shkollor 1996-1997 pranë shkollave tetëvjeçare, ku mësimi zhvillohet në gjuhën shqipe, duke respektuar kriterin që numri i nxënësve për klasë të mos jetë nën 20.
Kërkesat e prindërve ose kujdestarëve të fëmijëve të pakicës greke me vendbanim në qytetin përkatës, që dëshirojnë të mësojnë në gjuhën amtare, paraqiten nga një përfaqësues i tyre në drejtorinë arsimore të rrethit deri në datën 5 shtator.
Kërkesa përmban listën emërore të fëmijëve të pakicës greke, sipas regjistrit të gjendjes civile, moshën e tyre, si dhe nënshkrimin e prindit ose të kujdestarit.
Pasi bën verifikimet e duhura, drejtori i drejtorisë arsimore të rrethit dërgon në Ministrinë e Arsimit dhe Sporteve listë-kërkesën, së bashku me mendimin e tij”.
2. Për zbatimin e këtij vendimi ngarkohet Ministria e Arsimit dhe Sporteve.
Ky vendim hyn në fuqi menjëherë.

